కారం రవీందర్‌రెడ్డి

కారం రవీందర్‌రెడ్డి తెలంగాణ రాష్ట్రానికి చెందిన మాజీ ప్రభుత్వ ఉద్యోగి. ఆయన తెలంగాణ నాన్ గజిటెడ్ అధికారుల సంఘం (టీఎన్‌జీవో) అధ్యక్షుడిగాపని చేశాడు. రవీందర్‌రెడ్డి 2021, మే 19న తెలంగాణ రాష్ట్ర పబ్లిక్ సర్వీస్ కమీషన్ సభ్యుడిగా నియమితుడయ్యాడు. ఈ పదవిలో ఆయన ఆరేళ్లపాటు కొనసాగనున్నాడు.

తెలంగాణ రాష్ట్రంలో 2023లో కొత్త ప్రభుత్వం ఏర్పడిన వెంటనే గత ప్రభుత్వంలో నియమితులైన టీఎస్‌పీఎస్సీ చైర్మన్ జనార్ధన్ రెడ్డి, మిగతా ముగ్గురు సభ్యులు తమ పదువులకు రాజీనామా చేశారు.

జననం
కారం రవీందర్‌రెడ్డి తెలంగాణ రాష్ట్రం, హన్మకొండ జిల్లా, వేలేర్లో కారం పాపిరెడ్డి, నర్సమ్మ దంపతులకు జన్మించాడు.

ఉద్యోగ ప్రస్థానం
కారం రవీందర్‌రెడ్డి 1984లో వరంగల్ జిల్లాలోని మంగపేట మండలం, కమలాపూర్‌ ఏపీ రేయాన్స్‌లో టైపిస్ట్‌గా ఉద్యోగ జీవితం ప్రారంభించాడు. ఆయన 1985 నుంచి వరంగల్‌ కలెక్టరేట్‌లోని ఎస్సీ కార్పొరేషన్‌ కార్యాలయంలో జూనియర్‌ అసిస్టెంట్‌గా పనిచేస్తూ 1987 మే నెలలో డీఎస్సీ ద్వారా రెవెన్యూశాఖకు ఎంపికయ్యాడు. రవీందర్‌ రెడ్డి 2007లో టీఎన్జీవోస్‌ జిల్లా అధ్యక్షుడిగా ఉన్న సమయంలో డిప్యూటీ తహసీల్దార్‌గా ఉన్నాడు. ఆయన రాష్ట్ర ప్రధాన కార్యదర్శిగా ఎన్నికైన సమయంలో డిప్యూటీ తహసీల్దార్‌లకు గెజిటెడ్‌ హోదా కల్పిస్తూ రాష్ట్ర ప్రభుత్వం ఉత్తర్వ్యులు జారీ చేసింది. దీంతో నాన్‌ గెజిటెడ్‌ సంఘానికి అధ్యక్షుడిగా ఉన్న రవీందర్‌రెడ్డి డీటీ నుంచి సీనియర్‌ అసిస్టెంట్‌గా రివర్షన్‌ తీసుకున్నాడు. రవీందర్‌రెడ్డి వరంగల్‌ ఆర్డీవో కార్యాలయంలో సీనియర్‌ అసిస్టెంట్‌గా 2020 ఆగస్టు 31న ఉద్యోగ విరమణ పొందాడు. 

మూలాలు

వర్గం:వరంగల్లు జిల్లా వ్యక్తులు
వర్గం:తెలంగాణకు చెందిన ప్రభుత్వ ఉద్యోగులు